Kristiina Alliksaar
Kultuuriministeerium

22. november 2024

**Arupäring**

Lp. Kultuuriministeeriumi kantsler Kristiina Alliksaar!

Arhitektuurivaldkonna soov on taastada koostöised suhted Kultuuriministeeriumiga. Eesti Arhitektide Liit, Kunstiakadeemia ja Eesti Arhitektuurikeskus (EAK) näevad kahetsusväärselt ohtu arhitektuuri- kui kultuurivaldkonna rahastamisele.

Oleme korduvalt välja toonud peamise mure: arhitektuurivaldkonna esindajate arvates pole põhjendatud valdkonna arendusorganisatsiooni tegevustoetuse vähendamine käimasoleva 2024. aasta keskel 105 000 eurolt 70 000 eurole (so 33% ) ilma selgete põhjendusteta.

Tegevustoetus on püsinud samal tasemel mitmeid aastaid, ega pole hoolimata inflatsioonist ja elu kallinemisest kasvanud vähemalt viimase kuue aasta jooksul. Näeme 2024. aasta põhjendamatus tegevustoetuse vähendamises ohtu valdkonna olulise arendusorganisatsiooni säilimisele ja edasisele tegutsemisele.

**21.10.2024 kirjutasite vastuskirjas nr 10-8/1164-2 Arhitektuurikeskusele:**

„Nagu oleme teile ka kommunikeerinud, siis teie eelmist taotlust ei saa me rahuldada, kuna taotletav summa ei ole vastavuses riigieelarve vahenditega ega esitatud eelarve seega korrektne. MTÜ Eesti Arhitektuurikeskuse 2024. aasta tegevustoetuse vähendamine tuleneb sellest, et Eesti väljapaneku elluviimist eesootaval Veneetsia Arhitektuuribiennaalil juhib Kultuuriministeerium. Seoses MTÜ Eesti Arhitektuurikeskuse poolt Kultuuriministeeriumile seni pakutud teenuste ja tegevuste vähenemisega väheneb ka tegevustoetuse summa.“

**Valdkonna selgitused:**

5. aprillil 2024 sai EAK Kultuuriministeeriumilt ühepoolse otsuse, mille kohaselt võttis Kultuuriministeerium Veneetsia AB 2025 produtseerimise enda vastutusalasse.

Kultuuriministeeriumi 2024.a eelarvereal on Eesti Arhitektuurikeskusele määratud tegevustoetuse summa 105 000 eurot.

Kultuuriministeeriumile 29.05.2024 esitatud taotluses arvestasime kompromissettepanekuna ehk vastutulekuna, et EAK tegevustoetust vähendatakse seoses Veneetsia AB produktsiooni korralduse liikumisega Kultuuriministeeriumile alates aprillist 2024 ning EAK poolt vaadatuna saime tegevustoetuse summaks 86 428 eurot.

**Küsimus: Millisele kompetentsile ja arvamusele toetudes hindab Kultuuriministeerium senipakutud teenuste ja tegevuste kvaliteedi vähenemist? Varasemates tegevustoetuse taotlustes ja eraldistes pole kunagi fikseeritud erinevatele tegevustele konkreetsete summadega ridu, seega pole kuidagi põhjendatud ühepoolne ebaproportsionaalne eelarve vähendamine.**

**12.09.2024 vastasite kirjas nr 10-8/1032-1**

„Kultuuriministeeriumil on Eesti Arhitektuurikeskuse partneri ja ühe rahastajana keskuse tegevuse suhtes selged ootused. Uue juhatuse tulekuga on keskuse prioriteedid muutunud ja see on mõistetav, kuid meie rahastajana ei osanud neid ette näha ning olime eelarvet tehes arvestanud, et seni kokkulepitud tegevused, mh Veneetsia Arhitektuuribiennaali korraldamine, jätkuvad tavapäraselt.“

**Valdkonna kommentaar:**

Käes on 2024.a. november, kuid Arhitektuurikeskus ei ole endiselt saanud Kultuuriministeeriumi poolt rahastaja ootuste dokumenti, ega ei ole valdkonna organisatsioonide ega Arhitektuurikeskusega läbi räägitud 2025. aasta tegevustoetuse kärpekava.
Riigieelarve seletuskirjast leidsime iseseisvalt, et Kultuuriministeerium planeerib Arhitektuurikeskuse eelarvet valdkondade üleste kärbetega solidaarselt kärpida mitte 105 000-lt vaid 70 000-lt tuhandelt.

Selline kärbe on meie hinnangul ebaproportsionaalne võrreldes teiste arenduskeskustega.

**Arhitektuurivaldkonna soov on, et Kultuuriministeerium ei kutsuks esile valdkonna olulise organisatsiooni hääbumist. Kahetsusega peame tõdema, et ülaltoodud ministeeriumis tehtud otsused pärsivad arhitektuurivaldkonna arengut. Ootame Kultuuriministeeriumilt sisulist ja kompetentset arhitektuurivaldkonna esindamist ja koostööd.**

Lugupidamisega
(allkirjastatud digitaalselt)

Hannes Praks

Arhitektuurikeskuse juhataja

Aet Ader

Eesi Arhitektide Liit, Arhitektuurikeskuse asutaja esindaja

Sille Pihlak

Eesti Kunstiakadeemia, Arhitektuurikeskuse asutaja esindaja